Vejen: En - eller måske flere - ukendte gerningsmænd er tilsyneladende blevet så trætte af sagen om den spærrede Skovgårdsvej ved Vejen, at vedkommende har grebet til en kriminel handling.

Halmballerne, som udgør en del af spærringen på Skovgårdsvej, blev fredag morgen sat i brand et par steder. Beredskabet fik dog hurtigt kontrol over ilden.

Formand for kommunens tekniske udvalg Vagn Sørensen (V) er ikke overbevist om, at der er tale om et politisk signal.

- Jeg har ingen forudsætninger for at vide, hvad det handler om, men der kan jo være tale om drengestreger, som ikke har noget med selve sagen at gøre. Der bliver jo også sat ild på biler og andet rundt omkring. Men det er gisninger. Bortset fra det har jeg ingen kommentarer, siger Vagn Sørensen.

Gårdejer Martin Lund Madsen, som har spærret det ulovligt anlagte vej, oplyser, at den forkullede halm nu bliver fjernet.

- Vi rydder op og erstatter halmen med sand. Vi gider ikke stå mål med sådan nogle drengestreger, siger Martin Lund Madsen, som forudser, at vejen vil være lukket de kommende fem, seks år, med mindre kommunen går med til en acceptabel løsning.